KFU: ğayıp oluv yolu
28 oktâbr 2019, 11:07
Vernadskiy adına TMU-niñ baş binası. İlhaqtan soñ adı KFU Tavriya akademiyasına deñişti
Rusiyeniñ büyüklik istegi, ilk olaraq nezaret şartlarınıñ yaratılmasını közde tuta. Rusiye Qırımnı ilhaq etkeninden soñ, yarımadanınıñ aliy tasilinde deñişmeler başlandı. Bu, "Qırım Federal Universitetiniñ" yaratılmasınen başladı (2014 senesi avgust 4-ünde Rusiye akimiyetniñ № 1465-р qararınen yaratıldı).
Büyük tozyutar kibi, KFU bir yıl devamında Qırım yarımadasınıñ (Aqyardan ğayrı) aman-aman bütün aliy oquv yurtlarını özüne "çekip aldı". Başta onuncı federal universitetiniñ terkibine Qırımnıñ 8 akademiyası ve institutı, 5 kolleci ve merkezi, 11 filialı ve 7 ilmiy teşkilâtı kirdi. Biraz keççe KFU başqa oquv yurtlarını ve ilmiy teşkilâtlarnı da (cedveli aşağıda - müel.) "qoşıp aldı". Ve şu vaqıt "uçurumğa" alıp ketken yol başlandı.
KFU, Qırım oquv yurtlarını "yutqan" soñ, studentlerniñ sayısı 30%-ğa azlaştı
Rusiye ilhaqından evel Qırımda 60 biñge qadar student oqusa, KFU, Qırım oquv yurtlarını "yutqan" soñ, olarnıñ sayısı 30%-ğa azlaştı. 10 biñden çoq yarımada studenti qıta Ukrainanıñ oquv yurtlarına avuştı, daa bir qaç biñ - qomşu Rusiyeniñ universitetlerine, bundan ğayrı abiturientlerniñ miqdarı azlaştı.
Yıl-yıldan KFU talebeleriniñ sayısı eksile. Bu yıl da istisna degil - umumen KFU stutentlerniñ miqdarı 6%-ğa (1878 adamğa) azca oldı.
Böylece, KFU studentleriniñ azlaşmasınen oquv fiyatınıñ öskeni, ilhaqtan soñ Qırımda aliy tasiliniñ vaziyeti pek qıyın olğanını açıq-aydın köstere.
2019 yılınıñ başında KFU terkibine böyle oquv yurtları kire edi:
S. İ. Georgiyevskiy adına Tibbiy akademiya
Qurucılıq ve mimarlıq akademiyası
Fizika ve tehnika institutı
İqtisadiyat ve idare institutı
Gumanitar pedagogika akademiyası
Kezlev İçtimaiy ilimler institutı
Pedagogika tasili ve menecment institutı
Aqyar iqtisadiyat gumanitar institutı
Bağçasaray qurucılıq, mimarlıq ve dizayn kolleci
Pribrejnoye agrar kolleci
Gidromelioratsiya ve köy hocalığınıñ mehanizatsiya tehnikumı